Turvallisuus- ja kemikaalivirasto Tukes varoittaa ihmisiä jättämästä tasapainolautoja valvomatta latautumaan.

Viraston mukaan Suomessa ja maailmalla on tullut tietoon useita paloja, joiden uskotaan syttyneen kyseisistä tasapainolaudoista niitä ladattaessa.

Nyt Tuke kerää kuluttajilta havaintoja erityisesti Scoodeck X1.1 -merkkisestä skootterista, jonka epäillään olleen osallisena kahteen asuntopaloon Suomessa.

Tasapainoskoottereita kutsutaan myös tasapainolaudoiksi tai leijulaudoiksi.

Tasapainolautojen tarkasta syttymissyystä ei ole vielä täyttä varmuutta, sillä kyseistä mallia ei ole ollut enää myynnissä eikä niitä näin ollen ole ollut mahdollista enää testata uusina. Myöskään vastaavaa tuote-erää olevia käyttämättömiä lautoja ei ole enää saatavana testattavaksi.

– Toisessa tulipalossa osallisena ollut tasapainoskootteri oli tutkittavana testauslaitoksessa palovaaraan liittyvien tekijöiden tunnistamiseksi, mutta tutkimus ei tuottanut tältä osin tulosta. Asian selvittämistä jatketaan toisen asiantuntijatahon kanssa, ylitarkastaja Soili Huttunen kertoo.

Lähetä tasapainolautasi tutkittavaksi

Nyt Tukes kerääkin käyttäjiltä havaintoja etenkin kyseisen merkkisistä tasapainolaudoista, sekä niihin liittyvistä teknisistä ongelmista ladattaessa, mahdollisista turvallisuuspuutteista ja muusta poikkeavasta toiminnasta.

Kyseisiä tasapainolautoja on myyty 2.10.2015 - 30.8.2016 välisenä aikana. Tukes on nyt myös kiinnostunut mahdollisuudesta saada testattavaksi mahdollisimman vähän käytetty Scoodeck-merkkinen tasapainolauta.

Myynti- tai lahjoitusilmoituksen virastolle voi jättää samaan osoitteeseen kuin ilmoitukset häiriöistäkin sen verkkosivustolle.

Viraston mukaan tasapainolautojen, tai skoottereiden, epäillään puolentoista vuoden aikana aiheuttaneen Suomessa ainakin neljä tulipaloa. Kaikki palot ovat syttyneet lautojen ollessa latauksessa.

Tukes kehottaa kuluttajia kiinnittämään huomiota seuraaviin asioihin skoottereita ladattaessa:

Älä jätä tasapainoskootteria latautumaan valvomatta, etenkään asuintiloihin

Lataa tasapainoskootteria vain sen omalla laturilla

Jos tasapainoskootterissa tai laturissa näkyy vaurioitumisen merkkejä, älä käytä niitä

Älä lataa tasapainoskootteria paikassa, jossa on palavaa materiaalia ympärillä

Tukesin testauttamat, turvallisuudeltaan puutteellisiksi todetut tasapainoskootterit löytyvät markkinavalvontarekisteristä.